Neuvoston asetus (EY) N:o 496/2002,

annettu 18 päivänä maaliskuuta 2002,

lopullisen polkumyyntitullin käyttöönotosta muiden maiden ohessa Intiasta peräisin olevan tietynlaisen polyeteenitereftalaatin tuonnissa annetun asetuksen (EY) N:o 2604/2000 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1) ja erityisesti sen 11 artiklan 4 kohdan,

ottaa huomioon komission ehdotuksen, jonka tämä on tehnyt neuvoa-antavaa komiteaa kuultuaan,

sekä katsoo seuraavaa:

A. VOIMASSA OLEVAT TOIMENPITEET

(1) Neuvosto otti asetuksella (EY) N:o 2603/2000(2) käyttöön lopullisen tasoitustullin muun muassa Intiasta peräisin olevan tietynlaisen polyeteenitereftalaatin tuonnissa valiten tullin lajiksi paljoustullin, jonka määrä on 41,3 euroa tonnilta; useiden erikseen mainittujen intialaisten yritysten tuotteiden tuontiin sovelletaan kuitenkin tätä tullia alempaa tasoitustullia. Neuvosto otti asetuksella (EY) N:o 2604/2000(3) käyttöön lopullisen polkumyyntitullin muun muassa Intiasta peräisin olevan tietynlaisen polyeteenitereftalaatin tuonnissa valiten tullin lajiksi paljoustullin, jonka määrä on 181,7 euroa tonnilta; useiden erikseen mainittujen intialaisten yritysten tuotteiden tuontiin sovelletaan kuitenkin tästä poikkeavaa tullin määrää. Kyseinen tuote luokitellaan tällä hetkellä CN-koodeihin 3907 60 20.

B. TÄMÄ TUTKIMUS

(2) Intialainen tuottaja Futura Polymers Ltd, jäljempänä "asianomainen yritys", on sittemmin esittänyt komissiolle pyynnön panna vireille asetusta (EY) N:o 2604/2000 koskeva "uuden viejän" tarkastelu neuvoston asetuksen (EY) N:o 384/96, jäljempänä "perusasetus", 11 artiklan 4 kohdan mukaisesti. Asianomainen yritys väitti, ettei se ollut etuyhteydessä yhteenkään niistä intialaisista vientiä harjoittavista tuottajista, joihin sovelletaan tarkasteltavana olevan tuotteen osalta voimassa olevia polkumyyntitoimenpiteitä. Lisäksi se väitti, ettei se ollut vienyt tarkasteltavana olevaa tuotetta yhteisöön alkuperäisenä tutkimusajanjaksona (1 päivän lokakuuta 1998 ja 30 päivän syyskuuta 1999 välisenä aikana) mutta että se oli vienyt sitä yhteisöön sen jälkeen.

(3) Tämän tarkastelun kohteena oleva tuote on sama kuin alkuperäisessä tutkimuksessa eli polyeteenitereftalaatti (PET), jonka viskositeettiluku on DIN-standardin (Deutsche Industrienorm) 53728 mukaisesti vähintään 78 ml/g.

(4) Komissio tutki asianomaisen vientiä harjoittavan intialaistuottajan toimittaman näytön ja piti sitä riittävänä perusasetuksen 11 artiklan 4 kohdan säännösten mukaisen tarkastelun vireille panemiseksi. Kuultuaan neuvoa-antavaa komiteaa ja annettuaan kyseiselle yhteisön tuotannonalalle tilaisuuden esittää huomautuksia komissio pani asetuksella (EY) N:o 1240/2001(4) vireille asetuksen (EY) N:o 2604/2000 tarkastelun asianomaisen yrityksen osalta ja aloitti asiaa koskevat tutkimuksensa.

(5) Asetuksella, jolla tarkastelu pantiin vireille, komissio myös kumosi asetuksella (EY) N:o 2604/2000 käyttöön otetun polkumyyntitullin asianomaisen yrityksen valmistaman ja yhteisöön viemän polyeteenitereftalaatin tuonnin osalta ja kehotti tulliviranomaisia perusasetuksen 14 artiklan 5 kohdan nojalla toteuttamaan tarvittavat toimenpiteet tällaisen tuonnin kirjaamiseksi.

(6) Komissio ilmoitti tarkastelun vireillepanosta virallisesti asianomaiselle yritykselle ja viejämaan edustajille. Lisäksi se antoi muille osapuolille, joita asia suoraan koski, tilaisuuden esittää näkökantansa kirjallisesti ja pyytää tulla kuulluiksi. Tällaisia pyyntöjä ei komissiolle kuitenkaan esitetty.

(7) Komissio lähetti kyselylomakkeen asianomaiselle yritykselle ja sai vastauksen asetetussa määräajassa. Lisäksi komissio hankki ja tarkisti kaikki polkumyynnin määrittämisen kannalta tarpeellisina pitämänsä tiedot. Asianomaisen yrityksen toimitiloihin tehtiin tarkastuskäynti.

(8) Polkumyyntitutkimus käsitti 1 päivän huhtikuuta 2000 ja 31 päivän maaliskuuta 2001 välisen ajanjakson, jäljempänä "tutkimusajanjakso".

(9) Tutkimuksessa käytettiin samoja menetelmiä kuin alkuperäisessä tutkimuksessa.

C. TARKASTELUN LAAJUUS

(10) Koska vahinkoa koskevien päätelmien tarkastelua ei ollut pyydetty, tarkastelu rajoitettiin koskemaan polkumyyntiä.

D. TUTKIMUKSEN TULOKSET

1. Uuden viejän kelpoisuus

(11) Tutkimus vahvisti, ettei asianomainen yritys ollut vienyt tarkasteltavana olevaa tuotetta yhteisöön alkuperäisen tutkimusajanjakson aikana ja että se oli aloittanut sen viennin myöhemmin.

Lisäksi asianomainen yritys pystyi toimittamansa asiakirjanäytön avulla tyydyttävällä tavalla osoittamaan, ettei sillä ollut suoria tai välillisiä yhteyksiä sellaisiin intialaisiin vientiä harjoittaviin tuottajiin, joihin sovelletaan tarkasteltavana olevan tuotteen osalta voimassa olevia polkumyyntitoimenpiteitä.

Näin ollen vahvistettiin, että asianomaista yritystä olisi pidettävä perusasetuksen 11 artiklan 4 kohdassa tarkoitettuna uutena viejänä, mistä syystä sille olisi määritettävä yksilöllinen polkumyyntimarginaali.

2. Polkumyynti

Normaaliarvo

(12) Normaaliarvon määrittämiseksi komissio tutki ensin, oliko asianomaisen yrityksen polyeteenitereftalaatin kokonaismyynti kotimarkkinoilla edustavaa verrattuna sen yhteisöön suuntautuvan viennin kokonaismäärään. Perusasetuksen 2 artiklan 2 kohdan mukaisesti kotimarkkinamyyntiä pidettiin edustavana, koska asianomaisen yrityksen kotimarkkinamyynnin kokonaismäärä oli vähintään 5 prosenttia sen yhteisöön suuntautuvan vientimyynnin kokonaismäärästä. Myös yhteisöön viedyn tuotetyypin kotimarkkinamyynti oli edustavaa eli vähintään 5 prosenttia yhteisöön viedystä määrästä.

(13) Komissio tutki myös, voitiinko kotimarkkinamyynnin katsoa tapahtuneen tavanomaisessa kaupankäynnissä, määrittämällä, kuinka suuri osuus riippumattomille asiakkaille suuntautuneesta myynnistä oli ollut kannattavaa. Vähintään määritettyjen tuotantokustannusten tasoisilla nettohinnoilla myydyn polyeteenitereftalaatin myyntimäärä, jäljempänä "kannattava myynti", oli vähintään 80 prosenttia kokonaismyynnin määrästä ja kyseessä olevan tuotetyypin painotettu keskimääräinen myyntihinta ylitti tuotantokustannukset. Näin ollen normaaliarvon perustana käytettiin kotimarkkinoiden todellista myyntihintaa, joka laskettiin määrittämällä tutkimusajanjakson aikana tapahtuneen kaiken kotimarkkinamyynnin hintojen painotettu keskiarvo riippumatta siitä, oliko kaikki myynti kannattavaa vai ei.

Vientihinta

(14) Koska kaikki vientimyynti yhteisöön suuntautui yhteisön riippumattomille asiakkaille, vientihinta määritettiin perusasetuksen 2 artiklan 8 kohdan mukaisesti tosiasiallisesti maksettujen tai maksettavien vientihintojen perusteella.

Vertailu

(15) Normaaliarvon ja vientihinnan tasapuolisen vertailun varmistamiseksi otettiin hintojen vertailtavuuteen vaikuttavat erot asianmukaisesti huomioon oikaisujen muodossa perusasetuksen 2 artiklan 10 kohdan mukaisesti.

(16) Kaikki vientimyyntiin liittyvät oikaisut hyväksyttiin. Nämä oikaisut koskivat maakuljetus- ja muita rahtikustannuksia, pankki- ja muita maksuja sekä pakkauskustannuksia.

(17) Kaikki yrityksen esittämät kotimarkkinamyyntiin liittyvät oikaisut hyväksyttiin; ne koskivat luottokustannuksia, palkkioita ja välillisiä veroja. Tuotetta koskevat testaustodistukset osoittivat, että kotimarkkinoilla myyty tuote ja yhteisöön viety tuote olivat laadultaan erilaisia, joten tuotteiden fyysisten ominaisuuksien erojen huomioon ottamiseksi tehtiin oikaisu. Tämän eron määrä määritettiin vertaamalla keskenään niitä hintoja, joilla näitä kahta laatua myytiin kolmansiin maihin.

Polkumyyntimarginaali

(18) Polkumyyntimarginaali määritettiin perusasetuksen 2 artiklan 11 kohdan mukaisesti vertaamalla keskenään tuotetyyppikohtaista painotettua keskimääräistä normaaliarvoa ja painotettua keskimääräistä vientihintaa.

(19) Asianomaiselle yritykselle määritetty painotettu keskimääräinen polkumyyntimarginaali ilmaistuna prosentteina vapaasti yhteisön rajalla -hinnasta on 14,7 prosenttia.

E. TARKASTELUN KOHTEENA OLEVIEN TOIMENPITEIDEN MUUTTAMINEN

(20) Edellä esitetyn perusteella katsotaan, että olisi otettava käyttöön lopullinen polkumyyntitulli todetun polkumyyntimarginaalin suuruisena; perusasetuksen 9 artiklan 4 kohdan mukaisesti tullin ei kuitenkaan olisi oltava korkeampi kuin Intialle alkuperäisen tutkimuksen perusteella lopullista polkumyyntitullia koskevassa asetuksessa vahvistettu koko maata koskeva vahinkomarginaali. Tässä tapauksessa polkumyyntitulli vahvistettiin edellä mainitun polkumyyntimarginaalin perusteella, koska tutkimus rajattiin perusasetuksen 11 artiklan 4 kohdan mukaisesti polkumyynnin tarkasteluun asianomaisen yrityksen osalta ja koska alkuperäisessä tutkimuksessa määritetty koko maata koskeva vahinkomarginaali oli korkeampi.

(21) Perusasetuksen 14 artiklan 1 kohdan mukaan mihinkään tuotteeseen ei saa samanaikaisesti soveltaa sekä polkumyynti- että tasoitustulleja saman polkumyynnistä tai vientituesta johtuvan tilanteen korjaamiseksi. Koska tarkasteltavana olevan tuotteen tuonnissa olisi otettava käyttöön polkumyyntitullit, on tarpeen selvittää, aiheutuvatko tuki- ja polkumyyntimarginaalit samasta tilanteesta ja jos aiheutuvat, niin missä määrin.

(22) Tässä tapauksessa asianomainen yritys toimi yhteistyössä alkuperäisessä tukia koskeneessa tutkimuksessa ja sen tasoitustulliksi vahvistettiin 0 prosenttia.

F. POLKUMYYNTITULLIN TAANNEHTIVA KANTAMINEN

(23) Koska tarkastelussa todettiin, että asianomainen yritys on syyllistynyt polkumyyntiin, yritykseen sovellettava polkumyyntitulli on kannettava asetuksen (EY) N:o 1240/2001 3 artiklan mukaisesti kirjatusta tuonnista taannehtivasti tämän tarkastelun vireillepanopäivästä alkaen.

G. SITOUMUS

(24) Asianomainen yritys, Futura Polymers Ltd, tarjosi tarkasteltavana olevan tuotteen vientiä koskevaa hintasitoumusta perusasetuksen 8 artiklan 1 kohdan mukaisesti.

(25) Tutkittuaan tarjouksen komissio piti sitoumusta hyväksyttävänä, koska se poistaisi polkumyynnin vahingolliset vaikutukset perusasetuksen 8 artiklan 1 kohdan mukaisesti. Lisäksi yritys sitoutui toimittamaan komissiolle määräajoin yksityiskohtaisia tietoja myynnistään, mikä mahdollistaa tehokkaan valvonnan. Tarkasteltavana olevan tuotteen luonne ja asianomaisen yrityksen myynnin rakenne ovat lisäksi sellaisia, että komissio pitää toimenpiteiden kiertämisen vaaraa vähäisenä.

(26) Sitoumuksen tosiasiallisen noudattamisen ja sen valvonnan varmistaminen edellyttää, että sitoumukseen perustuvan vapaaseen liikkeeseen luovutusta koskevan ilmoituksen johdosta on mahdollista saada vapautus tullista ainoastaan esittämällä asianomaisen jäsenvaltion tulliviranomaisille Futura Polymers Ltd:n laatima pätevä kauppalasku, joka sisältää asetuksen (EY) N:o 2604/2000 liitteessä luetellut tiedot. Jos tällaista laskua ei esitetä tai jos se ei vastaa tullille esitettyä tuotetta, olisi sovellettava asianmukaista polkumyyntitullia sitoumuksen tehokkaan soveltamisen varmistamiseksi.

(27) Jos sitoumusta rikotaan tai se peruutetaan, polkumyyntitulli voidaan ottaa käyttöön perusasetuksen 8 artiklan 9 ja 10 kohdan mukaisesti,

H. TOIMENPITEISTÄ ILMOITTAMINEN JA NIIDEN VOIMASSAOLOAIKA

(28) Asianomaiselle yritykselle ilmoitettiin ne tosiasiat ja huomiot, joiden perusteella aiottiin ottaa käyttöön muutettu lopullinen polkumyyntitulli sen yhteisöön suuntautuvassa viennissä.

(29) Tämä tarkastelu ei muuta sitä päivää, jona asetuksen (EY) N:o 2604/2000 voimassaolon on perusasetuksen 11 artiklan 2 kohdan mukaisesti määrä päättyä,

ON ANTANUT TÄMÄN ASETUKSEN:

1 artikla

1. Korvataan asetuksen (EY) N:o 2604/2000 1 artiklan 3 kohdassa oleva teksti Futura Polymer Limitedin osalta seuraavasti:

>TAULUKON PAIKKA>

2. Muutetaan asetuksen (EY) N:o 2604/2000 2 artiklan 3 kohdassa oleva taulukko lisäämällä siihen kolmas kohta seuraavasti:

>TAULUKON PAIKKA>

3. Tällä asetuksella käyttöön otettava tulli kannetaan taannehtivasti myös asetuksen (EY) N:o 1240/2001 3 artiklan mukaisesti kirjatusta tuonnista.

4. Jollei toisin säädetä, sovelletaan tulleja koskevia voimassa olevia säännöksiä ja määräyksiä.

2 artikla

Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 18 päivänä maaliskuuta 2002.

Neuvoston puolesta

Puheenjohtaja

M. Arias Cañete

(1) EYVL L 56, 6.3.1996, s. 1, asetus sellaisena kuin se on viimeksi muutettuna asetuksella (EY) N:o 2238/2000 (EYVL L 257, 11.10.2000, s. 2).

(2) EYVL L 301, 30.11.2000, s. 1.

(3) EYVL L 301, 30.11.2000, s. 21.

(4) EYVL L 171, 26.6.2001, s. 3.